Meer as 100 vas ná “chaos” in JHBArgieffoto Meer as 100 betogers is Woensdag vir publieke geweld en opsetlike saakbeskadiging in hegtenis geneem nadat hulle vroeër die oggend Johannesburg se strate ingevaar en paaie versper het. Ao. Kay Makhubela, ŉ polisiewoordvoerder, het gesê die persone is in hegtenis geneem gedurende ŉ diensleweringsprotes wat buite Randfontein begin het en tot by Westonaria in Soweto beweeg het. Impalaweg in die rigting na Krugersdorp en die N12 vanaf Potchefstroom is versper met klippe en buitebande wat aan die brand gesteek is, en moes vir verkeer gesluit word. Makhubela het die toneel as chaoties beskryf nadat die inwoners van die Waterworks-informele nedersetting in ŉ skermutseling met die polisie betrokke geraak het. Die polisie moes van rubberkoeëls en ŉ waterkanon gebruik maak om die skare uit mekaar te dryf. Die betogers die polisie en verbygaande voertuie met klippe bestook. ŉ Joernalis is ook beseer nadat ŉ klip hom getref het. Die persone wat in hegtenis geneem is, moet binnekort in die Westonaria-landdroshof verskyn.